На основу члана 33. став (2) Закона о буџетском систему Републике Српске („Службени гласник Републике Српске“ број 121/12, 52/14, 103/15 и 15/16), члана 39. Закона о локалној самоуправи (“Службени гласник РС”, бр.97/16) и члана 36. Статута општине Хан Пијесак (“Службени гласник општине Хан Пијесак“, број 20/14), Скупштина општине Хан Пијесак, на сједници одржаној дана 22.03.2017. год., донијела је

**ОДЛУКУ**

**о извршењу Буџета општине Хан Пијесак за 2017. годину**

Члан 1.

(1) Овом Одлуком прописује се начин извршења буџета општине Хан Пијесак за 2017. годину (у даљем тексту: Буџет).

(2) Ова Одлука ће се проводити у складу са Законом о буџетском систему Републике Српске, Законом о задуживању, дугу и гаранцијама Републике Српске, Законом о трезору, Одлуком о усвајању Буџета општине Хан Пијесак за 2017. годину и другим законима и прописима којима се уређују ове области.

(3) Ова Oдлука се примјењује на све буџетске кориснике и примаоце грантова који се у цјелости или дјелимично финансирају из буџета општине Хан Пијесак.

Члан 2.

(1)Средства Буџета из члана 1. ове Одлуке распоређују се у укупном износу од 3.974.550,00 КМ, од чега су:

* текући расходи 2.676.140,00 KM,
* трансфери између различитих јединица власти 25.500,00 КМ,
* издаци за нефинансијску имовину 1.107.110,00 КМ,
* издаци за отплату дугова 150.000,00 КМ,
* остали издаци 5.800,00 КМ и

- буџетска резерва 10.000,00 КМ.

(2)Укупни издаци буџетских корисника распоређују се по буџетским корисницима у складу са Одлуком о усвајању Буџета општине Хан Пијесак за 2017. годину.

(3) Укупна буџетска потрошња мора бити уравнотежена са укупним буџетским средствима.

Члан 3.

Буџетска средства у једној фискалној години чине буџетски приходи и примици за нефинансијску имовину, примици од финансијске имовине и задужења текуће фискалне године, неутрошена намјенска средства буџетских грантова и трансфера из ранијих периода и суфицит распоређен одлуком надлежног органа.

Члан 4.

Буџетски издаци су:

а) текући расходи и трансфери између буџетских јединица,

б) издаци за нефинансијску имовину и

в) издаци за финансијску имовину, отплату дугова и остали издаци.

Члан 5.

Одјељење за привреду, финансије и друштвене дјелатности (у даљем тексту: Одјељење) управља и контролише прилив и одлив новчаних средстава према усвојеном Буџету.

Члан 6.

Корисници буџетских срeдстава дужни су средства утврђена у Буџету користити у складу са приоритетима, руководећи се начелима рационалности и штедње.

Члан 7.

 (1) Буџетски корисници властите приходе у цјелости усмјеравају у корист Буџета Општине.

 (2) Корисници буџетских средстава могу стварати обавезе и користити средства само за одобрене намјене и до планираног износа по оперативним плановима, а у складу са расположивим средствима.

Члан 8.

(1) Одјељење сачињава кварталне финансијске планове буџетске потрошње у складу са процјеном остварења прилива буџетских средстава.

(2) Одјељење обавјештава буџетске кориснике о висини буџетских средстава која им се стављају на располагање кварталним финансијским планом, најкасније 10 дана прије почетка квартала.

(3) Изузетно од става (2) овог члана, квартални финансијски план за први квартал фискалне године доставља се до 15. јануара текуће године.

(4) Уколико се укаже потреба за сезонским коришћењем средстава, буџетски корисници из става (2) овог члана дужни су да траже измјену достављеног кварталног финансијског плана, и то најкасније три дана прије почетка квартала.

(5) Укупан збир свих оперативних (кварталних) финансијских планова за извршење Буџета сваког буџетског корисника може бити мањи или једнак износу усвојеног годишњег Буџета за сваког буџетског корисника.

Члан 9.

(1) Буџетски корисници обухваћени трезорским начином пословања, дужни су подносити извјештаје Одјељењу, у складу са Правилником о финансијском извјештавању буџетских корисника („Службени гласник Републике Српске“, број 15/17), у прописаним роковима и на прописаним обрасцима.

(2) Остали буџетски корисници- корисници средстава буџетске резерве и корисници грантова дужни су поднијети годишњи извјештај о утрошку средстава најкасније до истека рока за подношење годишњих финансијских извјештаја. Извјештај мора садржавати све податке, неопходне за потпуну информацију о утрошеним средствима.

(3) Буџетском кориснику који не достави извјештај у року, неће бити дозначена средства до достављања истог.

Члан 10.

(1) Одјељење врши пренос средстава за измирење обавеза по основу издатака буџета из члана 4. ове Одлуке, искључиво на основу образаца прописаних за трезорско пословање буџетских корисника, које сачињава и за које је одговоран буџетски корисник.

(2) Буџетски корисници су одговорни за формалну, рачунску и суштинску исправност књиговодствених исправа.

(3) Подаци унесени у обрасце за трезорско пословање буџетских корисника морају бити сачињени на основу вјеродостојних књиговодствених исправа, прописаних Законом о рачуноводству и ревизији Републике Српске.

(4) Исправама из става 3. овог члана сматрају се:

а) обрачунске листе плата и накнада,

б) предрачуни и уговори,

в) рачуни за набавку материјала, робе, услуга и средстава,

г) одлуке и рјешења надлежних органа из којих проистичу финансијске обавезе и

д) остале књиговодствене исправе.

(5) На основу књиговодствених исправа из става (4) овог члана буџетски корисници, у складу са Упутством о форми, садржају и начину попуњавања образаца за трезорско пословање буџетских корисника („Службени гласник Републике Српске“, број 9/11) попуњавају обрасце за трезорско пословање буџетског корисника и достављају их Одјељењу.

(6) Одјељење врши протокол и контролу примљених образаца и након тога врши хронолошко, систематско и књиговодствено евидентирање у систему трезорског пословања, односно у Систему управљања финансијским информацијама (СУФИ).

Члан 11.

(1) Контролу намјенског коришћења и утрошка буџетских средстава, као и поступања корисника буџетских средстава у складу са овом Одлуком и Законом о буџетском систему Републике Српске, вршиће Одјељење.

(2) За реализацију планираних властитих прихода (наплату потраживања), намјенско трошење средстава, тачност и вјеродостојност књиговодствених исправа, одговарају потрошачке јединице буџетски корисници.

(3) Буџетски корисници су одговорни за рачуноводство и интерну контролу. Дужни су да успостављају и одржавају систем управљања и рачуноводствене контроле над одобреним буџетима, одобреним финансијским плановима и оперативним (кварталним) буџетима, буџетским средствима и буџетским издацима.

Члан 12.

(1) Начелник општине може на приједлог Одјељења или руководиоца нижег буџетског корисника, средства распоређена буџетом прераспоређивати у оквиру буџетског корисника.

(2)Уколико се не може извршити прерасподјела у складу са ставом (1) овог члана, Начелник може, на приједлог Одјељења, средства распоређена Буџетом прераспоређивати између буџетских корисника до 5% укупно усвојених средстава буџетских корисника којима се средства умањују.

(3) Начелник може, на приједлог Одјељења, средства распоређена Буџетом, која нису утрошена до 31. јануара наредне године, прераспоређивати унутар буџетског корисника или између буџетских корисника до 5% усвојених средстава од укупно усвојених средстава буџетских корисника којима се средства умањују.

Члан 13.

(1) Прерасподјела буџетских средстава у оквиру буџетског корисника између расхода и издатака за нефинансијску имовину, финансијску имовину, отплату дугова и осталих расхода врши се на основу одлуке Начелника општине.

(2) Изузетно од става 1. овог члана не може се вршити:

а) прерасподјела средстава на расходе за лична примања и

б) прерасподјела буџетских средстава са финансирања пројеката за које је већ потписан уговор.

(3) Начелник општине има обавезу да у оквиру извјештаја о извршењу Буџета извјештава Скупштину општине о извршеним прерасподјелама средстава.

Члан 14.

(1) Одјељење једном мјесечно врши унос оперативног буџета у систем трезора.

(2) Изузетно од става 1. oвог члана, Одјељење може на захтјев буџетског корисника, више пута у току једног мјесеца вршити унос оперативног буџета.

(3) Мјесечни финансијски планови потрошње сачињавају се на основу расположивих средстава.

Члан 15.

Обавезе по основу издатака буџета према корисницима (потрошачким јединицама) ће се извршавати по оперативним плановима истих, према сљедећим приоритетима:

1. обавезе по основу отплате кредита у износима који су доспјели на плаћање,

2. обавезе за порезе и доприносе на нето плате и остала лична примања,

3. обавезе за нето плате и остала лична примања,

4. обавезе за социјалну заштиту,

 5. поврат јавних прихода на основу аката надлежних органа,

6. обавезе према добављачима за робу, материјал у услуге,

7. обавезе према добављачима за инвестиције и инвестиционо одржавање,

8. дознаке за грантове и остале обавезе.

Члан 16.

(1) Исплата плата и осталих личних примања буџетских корисника врши се преносом средстава са рачуна трезора општине на рачуне запослених у одговарајућим банкама или другим овлашћеним организацијама за платни промет.

(2) Буџетски корисници дужни су да прописани образац за трезорско пословање за лична примања доставе на унос Одјељењу до 10. у мјесецу за претходни мјесец.

Члан 17.

(1) Кориштење средстава по планираним властитим изворним приходима сљедећих потрошачких јединица:

- ЈУ Центар за омладину и спорт „Поглед“

- ЈУ Народна библиотека „Бранко Чучак“

може се вршити у висини стварног остварења тих прихода, у складу са усвојеним Буџетом.

(2) Посебни приходи- накнаде по разним основама, наплаћени по посебним законима, усмјеравају се и троше у складу са одобреним Буџетом.

Члан 18.

Буџетски корисници дужни су да се у поступку јавне набавке имовине, робе, услуга и материјала придржавају одредби Закона о јавним набавкама БиХ.

Члан 19.

За извршење буџета Начелник општине је одговоран Скупштини општине.

Члан 20.

(1) Износ средстава буџетске резерве утврђује се у висини од 10.000,00 КМ.

(2) Распоред средстава буџетске резерве врши Начелник општине у складу са Законом о буџетском систему Републике Српске.

(3) Начелник општине у оквиру извјештаја о извршењу Буџета извјештава Скупштину општине о коришћењу средстава буџетске резерве.

Члан 21.

Уколико у току године дође до повећања или смањења буџетских средстава, односно повећања или смањења буџетских издатака, уравнотежење буџета се спроводи путем ребаланса буџета, а по поступку за доношење буџета.

Члан 22.

Уколико су другим актима прописани новчани издаци из Буџета који се разликују од планираних износа по овој Одлуци или по Одлуци о усвајању буџета општине Хан Пијесак за 2017. годину, примјењују се одредбе и планирани износи утврђени овом Одлуком и Одлуком о усвајању Буџета општине Хан Пијесак за 2017. годину.

Члан 23.

Ова Одлука ступа на снагу наредног дана од дана објављивања у „Службеном гласнику општине Хан Пијесак“.

Број: 01-022-32/17

Дана: 22.03.2017.

ДОСТАВЉЕНО: ПРЕДСЈЕДНИК СКУПШТИНЕ ОПШТИНЕ

1. Министарству финансија, \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

2. Начелнику општине, Михаела Томовић

3.Предсједнику Скупштине општине,

4.Секретару Скупштине општине,

5. Одјељењу за прив, фин. и друштв. дјел.,

6.Шефу рачуноводства,

7.На оглас и

8.Архиви.